Havet ved Blokhus er kun fire grader varmt, men det afholdt ikke en gruppe lokale vinterbadere fra at bruge noget af søndagen på en dukkert i bølgen blå. - Det var faktisk dejligt. Det er mærkeligt ikke? Jeg tænkte ellers wuuh, men det var faktisk rart, siger vinterbader Inge Skjoldager. Måske var turen i havet ekstra rar, fordi vinterbaderne vidste, hvad der ventede dem bagefter. I anledning af Blokhus' 150-års jubilæum som badeby, var der nemlig blevet sat et såkaldt vildmarksbad op på stranden - og her var temperaturen på vandet hele 38 grader. - Det her er dejligt, men havet er vidunderligt, siger Inge Skjoldager. Så det er selve kontrasten, der gør det rart? - Ja, det er det der kold/varmt. Det er det, vi godt kan lide. Det giver det der kick, og vi tror, at vi bliver evigt unge, siger hun.

Opsummering:
Der er endnu nogle måneder til badesæsonen for alvor skydes i gang. Vinterbaderne i Blokhus bader dog i havet hele året - og søndag var det måske lidt nemmere for dem at tage turen ud i det kolde hav.